**Să ne fim...**

*Evelin L. Ș. Andrei*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu să-mi rămâi aproape orice-ar fi,

Iar eu, la rându-mi, îți voi fi cărare

Spre tot ce îți aduce vindecare.

De dragul tău... în stare-a mă jertfi.

Din cât îți vei permite să îmi fii, –

Pe cel puțin atât promit să-ți fiu!

Primește-mă – e tot ce vreau să știu –

Și-am să-ți devin bătaie-a inimii.

Permite-mi să îți fiu o reverie

Și hai să ne lăsăm purtați de val...

Noi nu am fost făcuți pentru banal,

O știi, și-o știu – ca pe o poezie.

Și dacă tot a fost așa să fie,

Ce-ai zice... poezia – să fim noi?

Întreaga lume s-o-mpărțim la doi

Și să ne bucurăm o veșnicie...